РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/408-15

23. децембар 2015. године

Б е о г р а д

 На основу члана 84. став 8. Пословника Народне скупштине, председник Одбора за људска и мањинска права и равноправност полова Народне скупштине доставља

И Н Ф О Р М А Ц И Ј У

о

јавном слушању на тему:

„Старење-године живота:

од привилегије до дискриминације“

 Одбор за људска и мањинска права и равноправност полова Народне скупштине, на основу одлуке Одбора од 2. октобра 2015. године одржао је 26. октобра 2015. године јавно слушање на тему „Старење-године живота: од привилегије до дискриминације“.

 Јавним слушањем је председавао председник Одбора Мехо Омеровић.

 Јавном слушању су присуствовали: Љиљана Малушић, Биљана Илић Стошић, Миланка Јевтовић Вукојичић, Дубравка Филиповски, Љибушка Лакатош и Биљана Хасановић Кораћ, чланови Одбора; Јелисавета Вељковић, заменица члана Одбора; Момо Чолаковић, Милорад Стошић и Мира Петровић, народни посланици; Весна Ацковић, Министарство просвете, науке и технолошког развоја; Ивана Антић, Министарство државне управе и локалне самоуправе; Сузана Пауновић, Јасна Плавшић, Марко Јовановић, Канцеларија за људска и мањинска права; Нена Дармановић, Министарство за рад, запошљавање, борачка и социјална питања; Владимир Пашајлић, Канцеларија за сарадњу са цивилним друштвом; Јелена Животић, Канцеларија за европске интеграције; Бранкица Јанковић, Антигона Андонов, Косана Бекер, Никола Грујић, Мирјана Кецман, Марија Зарић, Милан Николић, Емила Спасојевић, Драган Чуровић, Повереник за заштиту равноправности; Маја Златковић, Заштитник грађана; Душица Столевски, Повереник за информације од јавног значаја и заштиту података о личности; Љиљана Чегар, Државна ревизорска институција; Небојша Тасић, Агенција за борбу против корупције; Маријана Трифуновић, Ђорђе Николић, Ђурђица Гошевац, Јелена Пајић, USAID; Наташа Тодоровић, др Милутин Врачевић, Даница Шмиц, Црвени крст Србије; Стеван Арамбашић, Покрајински омбудсман; Гордана Бјелобрк, Републички завод за статистику; Гордана Ковић, Републички завод за социјалну заштиту; др Милош Немањић, Геронтолошко друштво Србије; Јована Убипарип, UNFPA; Катарина Црњански, Каритас; Розета Алексов, Стална конференција градова и општина; Срђан Димитријевић, Геронтолошки центар Београд; Невенка Симатковић, Геронтолошки центар – Дом Вождовац; Горан Шево, Александра Милићевић Калашић, Градски завод за геронтологију; Владанка Мискин, Савез пензионера Србије; Радмила Урошевић, Пејана Буловић, ГО Звездара; Дика Кајевић, Фонд ПИО; Војислав Мојсиловић, Друштво за бригу о старим лицима „Стари град“; Душан Здравковић, Друштво за образовање одраслих; Наташа Сатарић, Владе Сатарић, Удружење грађана „Снага пријатељства“ Amity; Василије Бјелобрковић, Удружење пензионера Београда; Снежана Шарић, Нада Марјановић, Удружење „Хлеб живота“ Београд; Ања Стефановић, Београдски центар за људска права; Младен Антонијевић Приљева, IDEAS; Срећко Михаиловић, социолог; Мирјана Девеџић, Јелена Стојилковић, Географски факултет; Мирослав Стефановић, Магазин „Пензија“; Драгана Колак и Милан Станковић.

 Мехо Омеровић, председник Одбора за људска и мањинска права и равноправност полова, отворио је Јавно слушање нагласивши да je питање старијих особа, њихов положај и дискриминација у нашој држави нешто од чега се често бежи и да сe о томе не прича довољно. Нажалост, статистика и пракса показују непобитне чињенице да, после Рома и особа са инвалидитетом, старије особе су најдискриминисаније особе. Такође је истакао да представници појединих других угрожених категорија у нашем друштву, кроз донације, спонзорства и лобирања из иностранства, имају много чешће могућност да дођу у јавност, да буду видљиви и примећени и да своја питања поставе на највиша места где се одлучује. Старији људи ту могућност немају. Зато су народни посланици које су грађани Републике Србије изабрали, најпозванији да се баве овим питањима и да покрећу ствари са мртве тачке.

 Бранкица Јанковић је истакла да у Републици Србији данас живи скоро 1.250.000 хиљада грађана који су старији од 65 година и 1.734.437 пензионера. Дакле, сваки пети становник спада у групу старијих грађана, тако да су само ови подаци довољни да се о положају и проблемима старих и проблему дискриминације разговара на највишем месту у једној земљи. Изразила је посебну захвалност што се данас по први пут у Народној скупштини на овакав начин представљају проблеми и положај наших старијих грађана. Истакла је посебну захвалност партнерима из УСАИД-а, Пројекта за реформу правосуђа и одговорну власт, уз чију помоћ је и организовано јавно слушање.

 Становништво Србије, са просечном старошћу од 42,2 године, може се сврстати у групу изразито старих популација, не само у европским, него и у светским оквирима. Према последњим подацима из пописа 2011. године, млађи од 15 година учествују у укупној популацији са 14,4%, што је много мање од удела старијег становништва од 65 година, који учествују са 17,3%. Продужење људског живота сигурно је, са једне стране, један од највећих цивилизацијских достигнућа, а са друге представља озбиљан изазов у креирању нових јавних политика, које треба да иду у сусрет старењу становништва.

 Сузбијање дискриминације треба да буде императив сваког друштва, а насиље над старима је најдрастичнији облик кршења људских права. Изнела је прелиминарни податак до кога се дошло у сарадњи са Црвеним крстом Србије, а то је да је 19,7% наших старијих суграђана изложено неком виду насиља – финансијском, емотивном, физичком. Насиље је много више присутно, него што се о томе говори и како се то обично каже, то је најбоље чувана породична тајна. Иако је према расположивим подацима дискриминација старијих проблем који de facto постоји, Повереник за заштиту равноправности добија мало притужби. Има више разлога за то – слабија информисаност, недовољна упућеност у то шта је дискриминација, прикривена дискриминација, али и чињеница да наши старији грађани и грађанке често сматрају да морају такво понашање да трпе.

 У даљем излагању је навела да, на основу притужби које су до сада добијали, може се рећи да се дискриминација старијих најчешће дешава у области рада, када су у питању особе старије од 50 година, јер их послодавци чешће отпуштају, али и теже запошљавају, не схватајући колики је заправо значај њиховог искуства. Навела је последњи случај притужбе због дискриминације старијих приликом пружања банкарских услуга, које се углавном условљавају старосним добом клијената. Банке прописују услов да се кредит може добити уколико имате до 65 година. На тај начин су банке вршиле непосредно дискриминацију по основу личног својства, дакле старосног доба. Све банке су поступиле по препоруци Повереника.

 Указала је да је пред свима нама заједнички задатак сузбијања свих видова дискриминације, па и оне засноване на старости, заштита достојанства и обезбеђивање поштовања људских права старијих особа. Српско друштво не сме и не може да се одриче таквог богатства и ресурса које наши старији суграђани представљају, пре свега због свог знања и искуства.Од изузетне је важности да се ради на креирању политика које ће уважити допринос старијих особа, спречити дискриминацију и маргинализацију старијих, обезбедити да се они више укључе у друштвени и политички живот и унапређивати свакодневно квалитет њиховог живота. Посебно је истакла да на остваривању свих ових циљева морамо заједно да радимо, а стереотипи о старости као болести, немоћи и бескорисности треба да се повуку пред активним и здравим старењем у сваком смислу.

 Наташа Тодоровић из Црвеног крста Србије је навела да се већ дуги низ година говори о демографском старењу, тако да је 2015. године у свету 901 милион особа старијих од 60 година. До 2030. године тај број ће бити једна милијарда и 402 хиљаде, а до 2050. године број старијих у укупној светској популацији премашиће две милијарде. Са овим бројем старијих на планети потребан је хитан одговор, прво, на сиромаштво у старости, друго, на дискриминацију и треће, на кршење људских права старијих широм света. HelpAge International, највећа организација која се бави побољшањем квалитета живота старијих особа у свету, конструисала је 2013. године, глобални индекс старења, који је инспирисан индексом људског развоја и промовише боље разумевање околности у којима старије особе широм света живе. Црвени крст Србије је партнер HelpAge International у Србији. Овај индекс је конструисан због недостатака узрасно компаративних података о старењу, због слабог разумевања ефеката старења, пре свега на економију, јер најчешће се мисли да старење оптерећује буџет. Али, нико не размишља да жена која има 65 година уједно брине о својим остарелим родитељима, који имају 80 и више година. Њен допринос је економски лако измерљив. Конструисан је и због искључености и маргинализације старијих када је у питању доступност услуга социјалне и здравствене заштите, пензија, едукација и обуке.

 Глобални индекс старења користи најсвежије компаративне податке који су доступни у међународном контексту, а то су подаци Светске здравствене организације, Међународне организације рада, УНЕСКА, Галупа и Светске банке. Индекс има четири димензије, а то су: сигурност прихода, здравствени статус, позитивни лични капацитети и позитивни елементи окружења. Главни циљ овог инструмента је путоказ и алат за доносиоце одлука, како да креирају најадекватније политике и да најадекватније одговоре на потребе старења. Ово је трећа година индекса. Србија се 2013. године налазила на 64. месту, 2014. године је била на 78. месту, а 2015. године је била на 66. месту. Швајцарска је прва, а Авганистан последњи. Што се тиче првог домена, то је социјална сигурност, он је мерен преко покривености пензионим системом, линијом сиромаштва у старости, односом прихода и потрошње старијих у односу на остали део популације и бруто националним дохотком по глави становника. По овом домену се налазимо на 49. месту и то нам је практично најбољи домен, управо због тога што је покривеност пензијама око 81%. Врло је важно код овог домена да се запитамо колике су те пензије, колико старијих особа троше за лекове, партиципацију, пелене за одрасле итд. Поставља се питање шта је са оних 20% који немају никаква примања и не остварују право на пензију? Врло важно је и питање шта је са онима који су сада старији радници, који тренутно раде, каква ће њихова покривеност у будућности бити, покривеност пензијама?

 У погледу димензије - здравствени статус, ту се налазимо у регионалном просеку, на 62. месту. Због тога је потребно укључити и Министарство здравља, те да смо ту дошли до пада са 54. на 62. место, управо због менталног здравља старијих. Важно је обратити пажњу на депресију старости, из разлога што она погоршава здравствено стање особе и погоршава симптоме болести.

 Што се тиче личних капацитета, долазимо до домена где се налазимо на најгорем месту. Од 96 земаља, ми смо на 80. месту. Индикатори за овај домен су запосленост старијих радника и целоживотно учење. Старије особе су на неки начин жртве транзиције, радили су у великим фирмама које су у стечају. Они ће са становишта статистике у једном тренутку прећи, из категорије незапослен у категорију пензионер. Поставља се питање колика ће њихова пензија бити, тј. колико ће они бити заиста сиромашни? Неопходан је не само подстицај за запошљавање старијих радника, већ и прилагођавање радне средине старијим радницима, јер врло често се размишља о старијим радницима као лошијим радницима, нефлексибилним, који нису спремни да уче. Требамо размишљати о преквалификацији и флексибилнијем радном времену. Приликом креирања политика, треба укључити и медицину рада и психологе који се баве ергономијом, те да се прилагоди радно окружење за кориснике.

 Последњи статус је статус који се односи на подстицајно окружење. Ту се такође налазимо у регионалном просеку, на 67. месту.

 Главни закључак глобалног индекса старења јесте да у земљама са прогресивним социјалним политикама, старије особе се налазе у бољем положају. Такође је битан закључак да није све у новцу. Двадесет најбогатијих земаља налази се на различитим местима на ранг листи глобалног индекса старења. Стога је битно паметно трошење новца, фокусирано на потребе различитих узрасних група.

 На крају је закључила да је од виталног значаја омогућити приступ квалитетној здравственој заштити а потребни су и бољи подаци, подаци о старијим женама, подаци из руралног подручја, да се упореде различити богати и мање богати региони, као и домен који се односи на политичке и грађанске слободе.

 Срећко Михајловић је указао на два истраживања. Центар за демократију је објавио књигу којој је претходило истраживање - Старији радници, неки на послу, а неки ни посла ни пензије. Други извор података је једно истраживање о прекарности рада и радничког живота које је управо завршио Центар за развој синдикализма. На основу тих истраживања закључио је да напретка нема, има погоршања и оно се може доказати простим чињеницама. Материјална примања старијих грађана пре три, четири и пет година су била већа и реално и формално, него што су данас. Констататовао је да је и дискриминација већа и да постаје забрињавајућа. Указао је на неколико видова дискриминације. То је пре свега институционална дискриминација, тј. дискриминација која се јавља од стране државе и државних институција и јавних институција. Други тип дискриминације је социјална дискриминација. Трећи вид дискриминације је дискриминација у породици о којој се ретко говори.

 Даље је истакао да се паралелно са продужавањем младости, сусрећемо и са феноменом продужавања старости, али не у оном очекиваном правцу да људи живе све дуже и дуже. У Србији се старост продужава на начи да средовечни људи постају стари људи, јер их тако третира друштво и послодавац. Фактички, ако се гледа рад и однос према раду, однос радник-послодавац, отпуштање-запошљавање, онда би могли да имамо овакву добну класификацију: млади људи су они до 35 година, стари људи су они од 45 година. То значи да имамо „златну деценију“ између 35 и 45 године. Закључио је да ако је језгро живота тако редуковано, онда са таквим друштвом нешто није у реду. Нагласио је да то не важи само за Србију, већ за све земље у којима се тешко долази до радног места. Такође је истакао појаву да критеријум и разлог за отпуштање постаје старост, а не неквалификованост и недовољни резултати рада. У даљем излагању је говорио о феномену прекаризације рада и радника. Реч је о недостатку осигурања рада и живота. Рад је све несигурнији и неизвеснији, радно време је неизвесно, уводи се рад по позиву. Рад се обавља без уговора о раду, на црно. Реч је о све несигурнијем раду и сходно томе све несигурнијем животу радног човека. Тај феномен се односи на све запослене и још више на незапослене.

 Надежда Сатарић говорила је у својству контакт организације цивилног друштва за старије, а у име организације цивилног друштва из кластера за старе, којих има 60-ак међу неколико стотина организација цивилног друштва широм Србије, које раде и дају допринос унапређењу квалитета живота старијих и учествују у креирању друштвених политика за старије. Такође је говорила о организацијама градских и општинских удружења пензионера, организацијама Црвеног крста, које су чланице кластера за старе, организацијама свих верских заједница, као и о класичним удружењима грађана, основаним од 2000. године, па и касније. Оне су територијално распоређене широм Србије и баве се, на првом месту, пружањем услуга старијима у локалним заједницама. Имају преко 30-ак хиљада корисника услуга. Све оне, на неки начин, учествују и у креирању политика на локалном нивоу, али и на националном нивоу.

 Истакла је да је заједничка тачка у креирању политика на локалном нивоу, борба и заговарање за бржи развој услуга и сервиса старијима који су неопходни за њихов квалитетнији и достојанственији живот и живот без дискриминације. На националном нивоу кључна тачка је заговарање за увођење социјалних пензија, као механизма за смањење сиромаштва самохраних старијих лица која су ван пензијског система. Нагласила је да су учествовали у консултативном процесу израде Закона о социјалној заштити 2011. године и органи државне управе су уважили њихове напоре.

 Навела је проблем неинформисаности старијих особа, јер су често најстарији они који су сиромашни, они живе у изолованим заједницама и не знају која права имају ни како да им приступе. Организације цивилног друштва имају довољно флексибилности да брзо реагују и своје услуге прилагоде тренутним потребама корисника. Истакла је допринос који могу да дају центрима за социјални рад, јер ако се они ослободе у пружању ових услуга на локалном нивоу, остаје им више простора да раде оно што им је држава поверила као јавна овлашћења и да то раде и квалитетније. Значај свега овога што раде јесте и у томе да промовишу добре политике на локалном нивоу, а самим тим и доносиоце тих добрих политика, односно органе државне управе, као и посланике у Народној скупштини.

 Животни стандард у Србији је на ниском нивоу и сиромаштво је распрострањено. Према показатељима за 2014. годину 8,9% становника Србије живи у апсолутном сиромаштву. Апеловала је на унапређење политика запошљавања, да буду регионално добро распоређене да би омогућиле равномернији регионални развој и нарочито је истакла потребу превођења рада из сиве зоне у легалне токове, на начин да се плаћају порези и доприноси за ПИО. Везано за Закон о социјалном становању, који би ускоро требао да буде на дневном реду, изнела је проблем старијих особа без решеног стамбеног питања. По попису из 2011. године преко 5.500 старачких домаћинстава су подстанари, односно преко 8.000 људи. Међу 18.000 бескућника, највише је оних са 65 и више година. Предложила је обавезно увођење квота у програм социјалног становања за старије за закуп станова, повећање стамбеног фонда у јавној својини са становима за закуп и обезбеђивање стабилних извора финансирања програма непрофитног становања и подстанарског додатка. На крају је истакла да је велики изазов за наше друштво досезање европских стандарда за квалитет живота у старости. Подсетила је да смо ратификовали Европску социјалну повељу и њен члан 23. који говори о праву старијих на социјалну заштиту како би им се обезбедио квалитетан и достојанствен живот у старости.

 Милан Станковић и Драгана Колак млади панелисти, повереници и истеривачи дискриминације су извели одломке из књиге „Бонтон старења“ Радмиле Пеције Урошевић, као један другачији приказ теме о којој се говори.

 У дискусији која је уследила истакнуто је следеће:

 Биљана Илић - Стошић је указала да је посебно индикативан податак о релативно малом броју притужби Поверенику по основу старосне дискриминације. Указала је на значај цивилног сектора на које друштво и те како рачуна, пре свега на имплементацији норми које се тичу ове области. Верује да су генерације преко 65 година одличан ресурс, па их тако треба и третирати, а не као терет. Однос према старијима је мерило хуманости једног друштва и цивилизацијски стандард, због чега морамо спречити сваку врсту дискриминације, друштвену маргинализацију и осећај сувишности и бескорисности старијих особа.

 Бранкица Јанковић је указала да мали број притужби сигурно није реално стање, те да је могуће да старији грађани нису препознали ову институцију, због чега је то постављено као један од главних задатака за наредни период, јер овај основ дискриминације мора бити у фокусу.

 Нaдежда Сатарић се сложила да су старије особе слабо информисане и упознала присутне да Црвени крст Србије у сарадњи са Повереником за заштиту равноправности покушава да едукује старије у 25 општина у Србији, на тему људских права и шта је то што ради Канцеларија за људска и мањинска права, Заштитник грађана и Повереник за заштиту равноправности. До сада су едуковали преко 500 старијих особа, укључујући и рурално подручје.

 Дубравка Филиповски је своје излагање конципирала у три целине где види простор, начин и могућност да се ствари поправе и унапреде. Прва је боља координација центара за социјални рад, цивилног сектора, извршне и законодавне власти. Друга област у којој Народна скупштина и ресорни одбор могу да помогну јесте законодавна активност. Велика шанса да се ствари промене су закони који из ове области долазе на дневни ред. То су измене Закона о инвалидском осигурању и Закон о социјалном становању, а такође и извештаји које достављају Повереник за заштиту равноправности и Заштитник грађана. Треће, веома важно је да све локалне самоуправе у Србији у једном разумном периоду имају обезбеђене услуге и сервисе за старе, као и да морамо имати доступне информације за особе које живе у руралним подручјима.

 Момо Чолаковић је указао да постоји небрига и запостављеност старих лица, почев од породице. Скренуо је пажњу на јавно информисање, наводећи да се у медијима најмање говори о старима, а изузетак су једна емисија на Радио-телевизији Војводина и у последње време Новости и лист „Дневник“. Осврнуо се и на негативан однос банака према овој популацији. Наводи да су упутили писмо Удружењу банака које је реаговало и тада је настала реакција банака. Међутим, у пословним политикама је овакав став и даље присутан, иако се ради о очигледној дискриминацији. Скренуо је пажњу на то да је посланичка група ПУПС у оквиру расправе о политичком систему која је започела у Народној скупштини, покренула иницијативу за промене Устава како би брига о старима била уставна категорија. То се може учинити тако да се у делу Устава који говори о обавези родитеља да се брину о својој деци, исто тако предвиди обавеза младих према старијима. У том смислу истакао је важност подршке овој иницијативи.

 Милорад Стошић је упознао присутне да долази из Ниша који има око 300.000 становника, од тога око 60.000 старих. У периоду од 2008. до 2012. године као члан Градског већа Града Ниша био је задужен са социјалну политику. Са Покретом трећег доба Ниша организовао је да се направи база података, а са једним пројектом су конкурисали према Министарству рада, запошљавања и социјалне политике ради пописа старачких самачких домаћинстава, јер је неопходно знати колико има таквих људи како би се адекватно преко локалних институција социјалне заштите могле да уведу или побољшају услуге социјалне заштите. Добили су пројекат, кроз који је истовремено промовисана међугенерацијска сарадња и толеранција. На том пројекту радили су углавном млади људи, који су анкетирали 17.000 старих људи. Од 17.000 анкетираних 3.475 је самачких домаћинстава где је само једна особа у домаћинству. Кроз анкету се установило да је тим људима по први пут неко ушао у кућу и да их је уопште нешто питао. Из овог пројекта може се закључити да људи који су у статусу социјалне потребе немају скоро никакве информације. Након тога реализован је пројекат обуке неговатељица управо на основу ових података јер се видело колико старих људи има потребу за асистенцијом или за неком помоћи стручних људи. Направљен је пројекат са Народним универзитетом, са градским институцијама и обучено је тридесетак неговатељица које су требале управо да помажу овој категорији људи, пре свега, самачким старачким домаћинствим. Покушали су да новим пројектом „Подршка старости“ преко Министарства рада и запошљавања, наставе имплементацију тог пројекта и обуку неговатељица. Нажалост, није било разумевања у Министарству, тако да ће ове старије особе и даље остати сами себи брига.

 Василије Белобрковић је истакао важност организовања оваквих скупова управо у месецу који је посвећен старима. Навео је да су на бази самопомоћи пензионера Београда формирали Фонд солидарности, где сваки пензионер, без обзира да ли има пензију 6.000 динара или 106.000 динара, плаћа 1%. У том фонду постоји сто милиона динара, који је на располагању у виду позајмица. То је велика помоћ за пензионере. Банке и осигуравајуће куће стално им се обраћају јер знају да пензионер има готов новац, што је тачно. Истакао је добру сарадњу са „Граве“ осигурањем.

 Миланка Јевтовић-Вукојичић је констатовала да наша земља према статистичким подацима и према задњем попису спада у земљу са дубоком демографском старошћу. По просечним годинама живота спадамо у најстарије земље у свету, у првих шест. Ово питање није само питање једног сегмента друштва, није само питање невладиног сектора, сектора социјалне заштите, Повереника за заштиту равноправности, већ питање, пре свега, породичног васпитања. Подсетила је да је ово питање предшколских установа, образовних институција, као и питање здравственог система. Такође, значајна је улога медија. Посебно је, међутим, истакла систем социјалне заштите, који је у претходним годинама и те како доста учинио на побољшању квалитета живота старих особа. Такође је истекла невладин сектор и његово огромно учешће у доношењу стратегија, пре свега на локалном нивоу. Центри за социјални рад, посебно у малим, сиромашним срединама, су уз подршку и Министарства надлежног за рад и запошљавање, били пионири у пружању услуга старим особама, пре свега у циљу побољшања квалитета њиховог живота. Поменула је да је Одбор за људска и мањинска права и равноправност полова пре пар дана посетио једну геронтолошу установу, Дом за старе у општини Вождовац. Циљ посете био је пре свега директан контакт са корисницима, са људима који користе услуге овог геронтолошког центра и истакла је да су корисници ове установе изразили висок степен задовољства пруженом услугом, пре свега од стране стручних лица запослених у Геронтолошком центру на Вождовцу. Оно што се осетило у њиховом разговору јесте бол услед заборављености од стране најближих сродника.

 Сузана Пауновић је у име Канцеларије за људска и мањинска права Владе РС истакла да је Влада Републике Србије веома свесна проблема који се у области дискриминације у Србији дешавају. Поштовали су препоруку Поверенице за заштиту равноправности, где је потребно да Влада одреди јасну политику у области дискриминације и то је разлог због чега је у јуну 2013. године усвојена документ Стратегија превенције и заштите од дискриминације, а у октобру 2014. године и акциони план за њено спровођење. У оквиру овог документа посебна пажња је посвећена дискриминацији против старих особа и посебно је истакла организације цивилног друштва и бројне невладине организације које се баве заштитом старих, које су дале пуну подршку да се мере и политика Владе у области борбе против дискриминације старих у наредних пет година што боље и што прецизније дефинишу. Навела је да акциони план има врло јасну расподелу обавеза, али и извора финансирања, како из буџета Републике Србије, тако и донаторских средстава која нас очекују у наредном периоду. Први извештај о ефектима акционог плана биће представљен до краја овог месеца. Истакла је да су сва министарства доставила свој извештај, и тај обједињени извештај ће бити достављен на увид и цивилном друштву и јавности и надлежном скупштинском одбору.

 Бранкица Јанковић је на крају јавног слушања закључила да Србија мора и може и има довољно капацитета да изгради у коме људи живе достојанствено и у коме се достојанствено стари.

 Мехо Омеровић се на крају јавног слушања захвалио USAID-у, на подршци кроз Пројекат за реформу правосуђа и одговорну власт. Нагласио је да Одбор, уз помоћ ових савезника какве су и међународне и невладине организације, иде на терен да разговара са грађанима Републике Србије, како би на тај начин имали увид и суочили се са њиховим проблемима.

ПРЕДСЕДНИК ОДБОРА

 Мехо Омеровић